b'\n_START_ARTICLE_\nLazaret\n_START_PARAGRAPH_\nLazaret je bil neke vrste bolni\xc5\xa1nica za oku\xc5\xbeene z gobavostjo in kugo. Bolj kot bolni\xc5\xa1nice so to bili zbirni centri za bolnike, saj takrat \xc5\xa1e ni bil znan noben postopek zdravljenja. V obmorskih mestih so te ustanove imele tudi odsek za blago, kamor se je skladi\xc5\xa1\xc4\x8dil ves uvoz iz de\xc5\xbeel, za katere je veljalo, da so vir oku\xc5\xbeenja. To blago je moralo enostavno prestati v skladi\xc5\xa1\xc4\x8du 40 dni, po preteku katerih se je smatralo za nenevarno. Iz tega izhaja izraz karantena (iz italijan\xc5\xa1\xc4\x8dine quaranta [kuar\xc3\xa0nta] = \xc5\xa1tirideset).\n_START_SECTION_\nZgodovina\n_START_PARAGRAPH_\nBeseda lazaret morda izhaja iz imena Lazar, ki je bil \xc4\x8dude\xc5\xbeno ozdravljeni svetopisemski gobavec in se zato \xc5\xa1teje za zavetnika teh bolnikov. Novej\xc5\xa1a razlaga pa pravi, da je beseda izpeljana iz Nazaret. Prva ustanova, ki je skrbela za to vrsto bolnikov, je bil namre\xc4\x8d samostan Svete Marije iz Nazareta iz Benetk. Iz nazareta naj bi s \xc4\x8dasom postal lazaret, tudi zaradi logi\xc4\x8dne povezave s svetim Lazarjem. _NEWLINE_Medicinski raziskovalci Bene\xc5\xa1ke republike so bili prvi, ki so razumeli, da se gobavost in kasneje kuga prena\xc5\xa1ata z oku\xc5\xbebo. To odkritje je privedlo dr\xc5\xbeavo do tega, da je ustanovila ne samo karantenske lazarete za ugotovitev oku\xc5\xbeenosti in posebej lazarete za oku\xc5\xbeene, pa\xc4\x8d pa celo lazaret za blago, kjer se je predvsem tekstil pre\xc4\x8di\xc5\xa1\xc4\x8deval pred vnosom na tr\xc5\xbei\xc5\xa1\xc4\x8de. Ni \xc5\xa1lo ve\xc4\x8d samo za karanteno, pa\xc4\x8d pa za organiziran postopek sterilizacije blaga, seveda kolikor je omejeno znanje tistega \xc4\x8dasa dovoljevalo. _NEWLINE_Prvi lazaret je nastal leta 1423, ko se je Republi\xc5\xa1ki Senat dogovoril s samostanom na otoku Svete Marije iz Nazareta, kjer je bilo zaveti\xc5\xa1\xc4\x8de bolnih romarjev, ki so prihajali iz Svete de\xc5\xbeele. Dogovor je zavezal benediktinske menihe na otoku za oskrbo vseh oku\xc5\xbeencev, torej ne samo romarjev, ki so prihajali iz Vzhoda, medtem ko je dr\xc5\xbeava morala priskrbeti prehrano in zdravila. Otok se je poslej imenoval Lazzaretto in kasneje Lazzaretto vecchio (= stari lazaret)._NEWLINE_Prvih 60 let je ta stro\xc5\xa1ek prevzel tako imenovani Urad za sol, nato je upravo lazaretov prevzelo direktno Ministrstvo za zdravstvo, ki je izpopolnilo zdravni\xc5\xa1ko plat organizacije. Leta 1468 je bil dograjen nov lazaret na drugem otoku, ki je dobil ime Lazzaretto Nuovo (= novi lazaret). Slednji je bil zadol\xc5\xbeen za karantene in za ugotavljanje bolezenskega stanja, medtem ko je stari lazaret sprejemal samo \xc5\xbee oku\xc5\xbeene osebe._NEWLINE_Po zgledu Bene\xc5\xa1ke republike so pozneje vsa ve\xc4\x8dja pristani\xc5\xa1\xc4\x8da Sredozemlja ustanavljale lazarete. Najprej so se za to zavzele pomorske republike (Pisa leta 1460, Dubrovnik leta 1482, Genova okoli leta 1500).\n_START_SECTION_\nLazareti na slovenskem in okolici\n_START_PARAGRAPH_\nTudi Tr\xc5\xbea\xc5\xa1ko pristani\xc5\xa1\xc4\x8de je imelo lazarete. Prvi se je nahajal, kakor v vseh ostalih obmorskih mestih, izven mestnega obzidja v smeri proti Rimu, od koder je prihajala ve\xc4\x8dina romarjev. Na ta prvi lazaret spominja samo \xc5\xa1e ulica Lazzaretto Vecchio, ki se nahaja vzporedno z ju\xc5\xbeno obalo zaliva. Lazaret svetega Karla je bil dograjen leta 1723 in je kmalu postal nezadosten. Novi lazaret iz leta 1769 je bil zgrajen na obmo\xc4\x8dju dana\xc5\xa1njega Rojanskega trga in posve\xc4\x8den sveti Tereziji. Deloval je do leta 1867, ko je bil odprt najnovej\xc5\xa1i in poslednji lazaret. Ta je bil umaknjen precej dale\xc4\x8d od mestnega sredi\xc5\xa1\xc4\x8da, saj se je nahajal pri svetem Jerneju, danes v Sloveniji; \xc5\xa1e danes se ankaranski mejni prehod imenuje Lazaret._NEWLINE_Samo o lazaretu svete Terezije so se ohranili podrobni opisi prostorov in delovanja. Imel je pristan za 60 ladij, velika blagovna skladi\xc5\xa1\xc4\x8da, preno\xc4\x8di\xc5\xa1\xc4\x8da za potnike in mornarje na zdravni\xc5\xa1kem pregledu, bolni\xc5\xa1nico, urade za carinske in trgovske posle, kapelico in pokopali\xc5\xa1\xc4\x8de, ki je bilo razdeljeno na ve\xc4\x8d delov glede na veroizpoved umrlega.'